23PES-161

EH Bildu Nafarroa talde parlamentarioari atxikitako foru parlamentari Txomin González Martínezek, Legebiltzarreko Erregelamenduan ezarritakoaren babesean, honako galdera hau aurkezten du, Nafarroako Gobernuko Osasuneko kontseilariak idatziz erantzun dezan:

2022ko ekainaren 29an, Nafarroako Alderdi Sozialista, Geroa Bai eta EH Bildu Nafarroa talde parlamentarioek, Nafarroako Podemos-Ahal Dugu foru parlamentarien elkarteak eta Izquierda-Ezkerra talde parlamentario mistoak aurkeztutako mozioa eztabaidatu eta bozkatu zen Osasun Batzordean. Haren bidez, Nafarroako Gobernua premiatzen zen aurikula-fibrilazio ez balbularra duten pazienteei berma diezaien eragin zuzeneko ahotiko antikoagulatzaileak eskuratzea, Europako eta Espainiako praktika klinikoko gidetan gomendatzen denari jarraikiz. 1., 2., 3. eta 4. puntuak onetsi egin ziren (8 boto alde, bat ere ez kontra, eta Navarra Sumaren 6 abstentzio). 5., 6. eta 7. puntuak ere onetsi ziren (14 boto alde, bat ere ez kontra eta abstentziorik ez). Honako hau onetsi zen:

"Nafarroako Parlamentuak Nafarroako Gobernua premiatzen du:

1. Aurikula-fibrilazio ez balbularra duten pazienteei bermatzea eragin zuzeneko ahotiko antikoagulatzaileak eskuratzea, Europako eta Espainiako praktika klinikoko giden gomendioekin bat.

2. Eragin zuzeneko ahotiko antikoagulatzaileen bidezko ahotiko tratamendu antikoagulatzailearen hasiera malgutzea, aurikula-fibrilazio ez balbularra duten pazienteek iktusa eta/edo odol-galera handiagoa pairatzeko arrisku handia erakusten dutenean, eta/edo K bitamina-antagonisten bidez antikoagulazioa lortzeko aukera gutxi dutenean.

3. Hiru hilabetera jaistea K bitamina-antagonistetatik eragin zuzeneko ahotiko antikoagulatzaileetarako aldaketa baimentzeko epea K bitamina-antagonisten bidez antikoagulazioaren kontrol txarra duten pazienteekin.

4. Eragin zuzeneko ahotiko antikoagulatzaileek gaur egun behar duten ikuskapen-bisatua sinplifikatzea, geroagoko berrikusketa duen bisatu automatikora iraganez.

5. Osasun arloko profesionalendako alerta-sistema informatizatu bat ezartzea, garaiz identifikatu ahal izateko gaizki antikoagulatuta dauden pazienteak eta tratamendua aldatzeko neurriak aldatzeko.

6. Kalitate-auditoriak gehitzea iktusaren prebentzioan eta antikoagulazioaren kontrolean.

7. Antikoagulatutako pazienteen behatoki bat sortzea, bizitza errealeko datuak bildu ahal izateko".

Hori dela-eta, honako galdera hauek egiten ditut:

* Zein izan da eragin zuzeneko antikoagulatzaileak direla-eta onetsitako mozioan jasotako erabaki bakoitzaren ezarpen-maila?

Zer aurreikuspen darabilzue erabaki bakoitzaren ezarpenari begira? Zein izan liteke zazpi neurri horiek abian jartzeko berariazko kronograma?

Iruñean, 2023ko urriaren 26an

Foru parlamentaria: Domingo González Martínez